Flere episoder med karnevalsdeltagere, der kravler op i lygtepæle, lyskurve og bygningsstilladser får nu Nordjyllands Politi til at udsende en klar opfordring om at blive på jorden. - Vi kan kun opfordre til, at folk stopper med det. Det er farligt. Man risikerer at falde ned, og vi vil nødig have den festlige dag spoleret af en alvorlig faldulykke, siger vicepolitiinspektør Poul Severinsen, der leder dagens indsats ved Aalborg Karneval. På politiets overvågning langs karnevalsruten blev en mand, der kravlede op i en pæl med strømførende ledninger i, set og standset i sit forehavende. - I det tilfælde blev overvågning brugt og nu får han en bøde for sit stunt, siger Poul Severinsen. Udover disse episoder melder vicepolitiinspektøren om et meget roligt karneval hvor deltagerne ved 14.30-tiden efterhånden har indfundet sig i Kildeparken hvor festen efter optoget fortsætter. En person er blevet anholdt fordi han var så beruset, at han ikke kunne tage vare på sig selv. Der har været meldinger om spredte slagsmål rundt om i Aalborg, men intet af alvorlig karakter. - Slagsmålene var hurtigt opløst, da vi kom frem. Mindre uoverensstemmelser er ikke til at undgå, når folk forsamler sig og drikker sig berusede. Men vi skrider konsekvent ind og bremser de slagsmål, vi ser, siger Poul Severinsen.

Referat:
Spredte slagsmål og personer i lygtepæle. Det er meldingerne fra Nordjyllands Politi, der er massivt til stede ved et roligt Aalborg Karneval.